മൂന്ന് വിദേശതാരങ്ങള് തിരിച്ചെത്തില്ല ഔദ്യോഗിക പ്രഖ്യാപനവുമായി ഹൈദരാബാദ് ഇന്ത്യന് സൂപ്പര് ലീഗ് എട്ടാം സീസണില് ഹൈദരാബാദ് എഫ്.സി സ്ക്വാഡിലെ വിദേശതാരങ്ങളില് ഭൂരിപക്ഷവും പുതിയവരാകുമെന്ന് സൂചന. കഴിഞ്ഞ സീസണില് ടീമിലുണ്ടായിരുന്ന മൂന്ന് വിദേശികള് കൂടി തിരിച്ചെത്തില്ല എന്നാണ് ക്ലബ് ഇപ്പോള് ഔദ്യോഗികമായി അറിയിച്ചത്. ഇതോടെ ജോയല് ചിയാനിസെയും ജാവോ വിക്ടറും മാത്രം ക്ലബിനൊപ്പം തുടരാനുള്ള സാധ്യതയാണ് തെളിയുന്നത്. സ്പാനിഷ് താരങ്ങളായ ലൂയിസ് സാസ്ത്രെ, ഫ്രാന് സന്സാഡ, സൂരിനാം താരം റൊളാന്ഡ് ആല്ബര്ഗ് എന്നിവരെയാണ് ഹൈദരാബാദ് റിലീസ് ചെയ്തത്. ഇക്കാര്യം ക്ലബ് ഇന്നലെ ഔദ്യോഗികമായി പ്രഖ്യാപിച്ചു. സ്പാനിഷ് താരങ്ങളായ ക്യാപ്റ്റന് അരിഡെയിന് സന്റാന, സെന്റര്ബാക്ക് ഒഡെയ് ഒനായിന്ഡ്യ എന്നിവര് നേരത്തെ തന്നെ ക്ലബ് വിട്ടിരുന്നു. ഇതോടെ കഴിഞ്ഞ വര്ഷം കളിച്ച താരങ്ങളില് വിക്ടറും ചിയാനിസയും മാത്രമാണ് ബാക്കിയുള്ളത്. ഇതില് കരാര് പുതുക്കിയ വിക്ടര് ക്ലബിനൊപ്പം തുടരുമെന്ന് ഉറപ്പാണ്. എന്നാല് കരാര് പുതുക്കിയെങ്കിലും ഇപ്പോള് ഓസ്ട്രേലിയന് ക്ലബ് പെര്ത്ത് ഗ്ലോറിക്കായി ലോണില് കളിക്കുന്ന ചിയാനിസെ തിരിച്ചെത്തുമോയെന്നത് സംശയമാണ്. നൈജീരിയന് താരം ബാര്ത്തലോമിയോ ഓഗ്ബെച്ചെ, സ്പാനിഷ് താരങ്ങളായ ജുവാനന്, എഡു ഗാര്സിയ എന്നിവരുടെ സൈനിങ് ഹൈദരാബാദ് പ്രഖ്യാപിച്ചു കഴിഞ്ഞു. ഇതിനൊപ്പം വിക്ടറും തുടരും. ചിയാനിസെ തുടര്ന്നില്ലെങ്കില് ഹൈദരാബാദിന് ഒരു ഏഷ്യന് താരമടക്കം രണ്ട് വിദേശികളെ ഇനിയും സൈന് ചെയ്യേണ്ടിവരും